google/wiki40b huggingface dataset:
אות מערכת שלום הגליל

משמעות הצבעים באות

הכחול והלבן הם כצבעי דגל המדינה, האדום, הירוק והלבן שבמרכז מזכירים את צבעי דגל לבנון. הצבע האדום מסמל גם את דם ההרוגים.]

הענקת אות מערכת שלום הגליל לבתי חולים

ב-3 באוגוסט 1984 הוענק אות של"ג ל-32 בתי חולים ומוסדות רפואיים בארץ. טקס הענקת אות הלחימה נערך בבית החולים "רמבם" בחיפה אשר אירח את נציגי המוסדות הרפואיים של המדינה. בטקס צוין שמאוגוסט 1982 אושפזו ברמב"ם כ-5,500 חיילים מהם כ-20% שסבלו מפציעות-קרב.
אונאת הגר

מקור הדין

בתורה נאמר: " וְגֵר לֹא-תוֹנֶה וְלֹא תִלְחָצֶנּוּ כִּי-גֵרִים הֱיִיתֶם בְּאֶרֶץ מִצְרָיִם" (שמות, כ"ב, כ') וכן " וְכִי-יָגוּר אִתְּךָ גֵּר בְּאַרְצְכֶם לֹא תוֹנוּ אֹתוֹ.  לד כְּאֶזְרָח מִכֶּם יִהְיֶה לָכֶם הַגֵּר הַגָּר אִתְּכֶם וְאָהַבְתָּ לוֹ כָּמוֹךָ כִּי-גֵרִים הֱיִיתֶם בְּאֶרֶץ מִצְרָיִם  אֲנִי ה' אֱלֹקֵיכֶם" (ויקרא, י"ט, ל"ג-ל"ד) ..  חז"ל פירשו את הפסוק: " לא תוננו - בדברים (בדיבור), ולא תלחצנו - בממון" (מכילתא דרבי ישמעאל משפטים - מס' דנזיקין פרשה יח ד"ה וגר לא).
רבי אליעזר הגדול מציין שהתורה מזהירה לגבי היחס לגר בשלושים ושישה מקומות. התורה מצווה פעם בלשון יחיד ופעם בלשון רבים ומכאן ניתן ללמוד על הכוונת הציווי הן לפרט והן למוסדות ציבור. בשולחן ערוך נאמר: "צריך ליזהר ביותר באונאת הגר, בין בגופו בין בממונו, לפי שהוזהר עליו בכמה מקומות" (חושן משפט סימן רכח סעיף ב).

מדיני המצווה

פרטי דיני אונאת דברים ואונאת ממון מובאים במקומם. דוגמה המתייחסת במיוחד לגר מובא על ידי חז"ל: " ואם היה בן גרים לא יאמר לו: 'זכור מה היו מעשה אבותיך!'" ( ספרא בהר פרשה ג ד"ה פרק ד). לא ברור אם הציווי מתייחס גם לצאצאי גרים, אם כי הנטייה היא לומר שהיא שייכת גם עשר דורות לאחר הגיור או עד שהאדם המדובר לא יהיה ידוע כצאצא של גר. 
לפי הרמב"ם וספר החינוך המצווה חלה על "גר צדק" שקיבל על עצמו אכל המצוות ולא על גר תושב המחויב רק על שבע מצוות של בני נח. אליבא דאבן עזרא (שמות, כ"ב, כ') חל הציווי בארץ, על גר שקבל על עצמו "שלא לעבוד עבודת כוכבים".
תרמורגולציה

תרמורגולציה היכולת של האורגניזם לשמור על טמפרטורת גוף בגבולות מסוימים, גם כאשר טמפרטורת הסביבה שונה מאוד. Thermoconforming, לעומת זאת, היא הסתגלות האורגניזם לטמפרטורת הסביבה, כך שזו זהה לטמפרטורת הגוף ובכך נמנע הצורך בויסות חום הגוף. תרמורגולציה פנימית היא אחד מתהליכי הומאוסטזיס: מצב בו נשמר שיווי-משקל תרמי עם סביבה (המחקר של תהליכים כאלה בזואולוגיה נקרא Ecophysiology). מצב בו עולה הטמפרטורה הפנימית מעל לטווח הנורמלי מכונה מכת חום. המצב ההפוך, כאשר טמפרטורת הגוף יורדת מתחת לנורמה מכונה היפותרמיה.
חיות מסוימות מסוגלות להיכנס לתרדמת בה התרמורגולציה מאפשרת לטמפרטורה הפנימית לרדת באופן זמני לצורך שימור אנרגיה. לדוגמה תרדמת דובים וטורפור  בעטלפים.

אנדותרמיה לעומת אקטותרמיה

תרמורגולציה באורגניזם מבוצעת במגוון דרכים הנעים על הספקטרום בין אנדותרמיה לאקטותרמיה. באנדותרמיה האורגניזם מייצר את רוב החום באמצעות תהליכי חילוף חומרים, והם מכונים בשפה המדוברת בעלי דם חם. יצורים אקטותרמיים משתמשים במקורות חום חיצוניים לווסת טמפרטורת הגוף. הם מכונים בשפה המדוברת בעלי דם קר, למרות העובדה שטמפרטורת הגוף שלהם לעיתים דומה מאד לטמפרטורת הגוף של בעלי דם חם.

הומיאותרמיות לעומת פוקילותרמיות

הומיאותרמיות ו פוקילותרמיות מתייחסים ליציבות חום הגוף הפנימי. רוב האורגניזמים האנדותרמיים הם הומיאותרמים, כמו יונקים. עם זאת, בעלי חיים בעלי בחירה אנדותרמית ( facultative endothermy) כמו חלק מהנחשים הם לעיתים קרובות פוקילותרמיים, כלומר הטמפרטורה שלהם יכול להשתנות במידה ניכרת. רוב הדגים הם אקטותרמיים, מכיוון שרוב החום שלהם מגיע מן המים שמסביב. עם זאת, כמעט כל הדגים הם פוקילותרמיים.
ויג'באנו

היסטוריה

תעודות ראשונות בדבר קיומה של ויג'באנו מתייחסות למאה העשירית, אז התגורר במקום המלך הלומברדי ארדואין. ויג'באנו הייתה קהילה גיבלינית שתמכה בקיסר האימפריה הרומית הקדושה. בעקבות זאת נכבשה על ידי כוחות מילאנזים ב-1201 ו-1275. ב-1328 נכנעה סופית ללורד המילאנזי אצונה ויסקונטי. ב-1445 הוקמו במקום כנסייה ומנזר על ידי פיליפו מריה ויסקונטי.
בשנים האחרונות לשלטון משפחת ויסקונטי צר על העיר פרנצ'סקו ספורצה, ומשביסס זה את שלטונו הכריז על ויג'באנו כמקום מושב הבישוף.
טום יוז

ביוגרפיה

יוז נולד וגדל בעיר צ'סטר שבמחוז צ'שייר, ולמד בבית הספר התיכון אפטון-ביי-צ'סטר. הוא היה חבר בלהקת התיאטרון לנוער צ'שייר ובלהקת התיאטרון Jigsaw Music Theatre Company. ב-2008 סיים לימודי תואר ראשון במשחק באקדמיה המלכותית לאמנות הדרמה.

קריירה

ב-2009 השתתף יוז בספין-אוף של ה-BBC לסדרה "חדר מיון" הסרט "Casualty 1909", ובסדרת הדרמה "טריניטי" של רשת ITV. ב-2010 הופיע בסרט הביוגרפי של איאן דיורי  - "Sex & Drugs & Rock & Roll" בדמות שאז ג'נקל חברו ללהקה של דיורי. עוד באותה שנה כיכב בתפקיד ברוס פירסון המרדן בדרמה הקומית של ריקי ג'רווייס וסטיבן מרצ'נט "Cemetery Junction". בתיאטרון שיחק יוז במחזה "Sweet Nothings" מאת דייוויד הארוור שהוצג בתיאטרון יאנג ויק בבימויו של לוק בונדי. הוא היה מועמד לפרס הקולנוע הבריטי העצמאי לשחקן המבטיח ביותר לשנת 2011.
ב-2011 שיחק יוז בתפקיד ניק סלייד, מתמחה במשרד עורכי דין, בסדרת הדרמה המשפטית של ה-BBC "הגלימה". בנוסף הופיע במותחן "Page Eight" לצדם של רייף פיינס ורייצ'ל וייס.
יוז היה הגיטריסט של להקת האינדי Quaintways אבל עזב את הלהקה באפריל 2011.
ב-2009 הופיע יוז במסע פרסום של חברת ברברי לצדה של אמה ווטסון.
ב-2012 גילם את דוכס יורק ואומייל בהפקת ה-BBC לפי מחזותיו ההיסטוריים של שייקספיר, "הכתר החלול".
ב-2016 כיכב יוז בדמות הנסיך אלברט בדרמה "ויקטוריה" של ITV בכיכובה של ג'נה קולמן.
דיק טרייסי

עיבודים נוספים

הפופולריות וההצלחה הרבה לה זכתה הרצועה לאורך השנים הובילו להפקתם של מספר עיבודים נוספים.
השחקן ראלף בירד היה הראשון שגילם את דמותו של דיק טרייסי בסרט הקולנוע אשר התבסס על עלילת הסדרה אשר יצא לאקרנים בשנת 1937. בהמשך הופקו מספר סרטי המשך בהם בירד גילם גם כן את דמותו של טרייסי. 
כמו כן, הצלחת הרצועה הובילה לאורך השנים גם להפקת סדרת לייב אקשן טלוויזיונית (שלא האריכה ימים) ושתי סדרות אנימציה. 
וורן ביטי תרם רבות להעלאת הפופולרית של הסדרה כאשר הפיק וביים את העיבוד הקולנועי המצליח לסדרה אשר יצא לאקרנים בשנת 1990. בסרט שיחקו בתפקידים הראשיים וורן ביטי (אשר גילם את דמותו של דיק טרייסי) מדונה ואל פאצ'ינו. הסרט זכה בשלושה אוסקרים: עבור האיפור, עבור התפאורה ועבור הפסקול. ההבדל בין הסרט לקומיקס שהסרט נועד יותר לקהל המבוגר ובסגנון פילם נואר.
באוגוסט 1990, חברת Bandai America הפיקו את משחק הווידאו הראשון של דיק טרייסי אשר התבסס על עלילת הסרט ויצא לקונסולת המשחקים Nintendo Entertainment System. בשנת 1991 יצא המשחק גם לקונסולת המשחקים הניידת גיים בוי. 
חברת סגה הפיקה גם היא משחק וידאו לדיק טרייסי אשר יצא לשווקים בשנת 1991 עבור קונסולת המשחקים מגה דרייב. 
למרות שהפופולריות של הסדרה דעכה באופן ניכר מאז היציאה לאקרנים של העיבוד הקולנועי של ביטי בשנת 1990, הרצועה עדיין מופצת כיום במספר עיתונים יומיים גדולים בארצות הברית.
באחד פרקי סדרת הטלוויזיה זהות סודית גיבור הסדרה אנדרו מפנטז על טיהור העיר מפושעים כשהוא לבוש כדיק טרייסי.
מרשל סקלאר

מרשל סקלאר (באנגלית: Marshall Sklare‏; 21 באוקטובר 1921 – 1 במרץ 1992) היה סוציולוג אמריקאי שהתמקד ביהודי ארצות הברית ובקהילה היהודית האמריקאית. היה פרופסור ליהדות בת־זמננו ולסוציולוגיה באוניברסיטת ברנדייס. בשל תרומתו הרבה לחקר הסוציולוגיה היהודית בארצות הברית, הוא ידוע כ"אבי הסוציולוגיה של היהודים".

ביוגרפיה

נולד בשיקגו לאיש עסקים. דור שלישי ליהודים החיים בארצות הברית. סבו מאיר (מאייר) וסבתו אווה ליפמן היגרו לארצות הברית מאזור קובנה שבליטא.
למד במכללת שיקגו ללימודי יהדות ובאוניברסיטת נורת'ווסטרן, וסיים תואר ראשון בשתיהן בשנת 1943. למוסמך אוניברסיטה בסוציולוגיה מאוניברסיטת שיקגו היה ב־1948. ב־1953 קיבל תואר דוקטור מאוניברסיטת קולומביה, ועבד שם תחת סימור מרטין ליפסט. התזה שלו עסקה ביהדות קונסרבטיבית, ופורסמה בשנת 1955 בשם Conservative Judaism: An American Religious Movement ("יהדות קונסרבטיבית: תנועה אמריקאית דתית"; מהדורות נוספות פורסמו בשנים 1972 ו־1985). הספר, מחלוצי המחקר הסוציולוגי של יהדות ארצות הברית, מציג את החברה הקונסרבטיבית ומנתח את מקומה של התנועה בתולדות יהודי ארצות הברית. הספר הרגיז את התנועה הקונסרבטיבית; בזיכרונותיו מספר סקלאר כיצד ניגש אליו רב קונסרבטיבי לאחר אחת מהרצאותיו, זמן קצר לאחר צאת הספר. "איש צעיר", אמר הרב, "איך העזת לספר את האמת על היהדות הקונסרבטיבית!"
מפני שלא לא היו בנמצא אז תקנים בסוציולוגיה יהודית־אמריקאית – הלך לעבוד במחלקה למחקר מדעי בוועד היהודי־אמריקני, אותה ניהל בסופו של דבר. במחלקה פיקח על מחקרים רבים בנושא החיים היהודיים בארצות הברית, והיה מראשוני החוקרים את הזהות היהודית בצורה אקדמית. שם היה שותף לכתיבתם של שני מחקרים חשובים בתחום: The Riverton Study: How Jews Look at Themselves and their Neighbors ‏(1975) ו־Jewish Identity on the Suburban Frontier: A Study of Group Survival in the Open Society ‏(1967; מהדורה נוספת 1979). כמו כן ערך את The Jews: Social Patterns of an American Group ‏(1958), הראשונה מארבע אתנולוגיות חשובות של יהודי ארצות הברית. באותה תקופה כתב גם מאמרים רבים, שפורסמו ברובם ב"קומנטרי". במאמריו חקר וחשף בעיות שהתרוצצו מתחת לפני שטח של הקהילה הקונסרבטיבית, למשל נישואי התערובת.
ב־1966 עזב את הוועד היהודי־אמריקני וחזר לאקדמיה. לימד בישיבה יוניברסיטי ובסמינר התאולוגי של פרינסטון , וסיים את ספרו החשוב על יהדות ארצות הברית America's Jews‏ (1971), שיצא כחלק מסדרת ספרים שהוקדשה לקבוצות אתניות בפרספקטיבה השוואתית. הספר יצא בעברית בשנת 1972 בספרית אפקים של הוצאת עם עובד. ב־1969 עבר לאוניברסיטת ברנדייס, תחילה כפרופסור אורח, ולאחר מכן כפרופסור של ממש במחלקה למזרח קרוב וללימודי היהדות (ואף כראש המחלקה בשנים 1982–1983). מינויו סלל את הדרך להפיכתה של ברנדייס למוסד מוביל ליהדות זמננו. זו הייתה גם הפעם הראשונה בה סוציולוגיה של יהדות ארצות הברית הוכרה כדיסציפלינה מחקרית מוכרת. בדצמבר 1990 פרש מברנדייס.
בשנים 1973–1975 היה נשיא האגודה לחקר היהודים במדעי החברה (ASSJ). בתפקיד החליף את מרווין ורביט, שהוא היה סגנו כשזה עמד בראש האגודה. 
נפטר בניוטון שבמסצ'וסטס בשנת 1992, והותיר אחריו אישה, רוז ברנרדס, שני בנים ובת, ושמונה נכדים. לאחר מותו, מאז 1992 מעניקה האגודה לחקר היהודים במדעי החברה שבראשה עמד את פרס מרשל סקלאר, המוענק מדי שנה לחוקר בכיר אשר תרם תרומה ייחודית לחקר החברה היהודית.
רמת פורבידן (אנטארקטיקה)

גילוי הרמה

הרמה מופתה לראשונה על ידי סקר שטחי חסות איי פוקלנד, באמצעות תצלומי אוויר שצולמו על ידי חברת האנטינג אירוסרווירז (Hunting Aerosurveys Ltd) בעונת המחקר 1957–1956.

מקור השם

שמה של הרמה ניתן לה על ידי הוועדה המייעצת לשמות אנטארקטיים של בריטניה.
שם זה ניתן לרמה, כיוון שכל הניסיונות לעלות על הרמה כשלו, עד הצליחו בכך חברי סקר שטחי חסות איי פולקנד בשנת 1957. מאז שנה זו לא הצליחו לעלות לפסגת הרמה עד שנת 2001.
גארת' בארי

ביוגרפיה

בארי החל את קריירת המשחק שלו בקבוצת הנוער של ברייטון אנד הוב אלביון, ובשנת 1997 עבר לשחק בשורותיה של אסטון וילה. בארי מסוגל לשחק בעמדות רבות על המגרש, בתחילה תופקד כבלם המרכזי, בהמשך הוסט לשחק באגף השמאלי ולבסוף עבר לשחק כקשר במרכז השדה.
ב-28 באוקטובר 2008, הפך בארי לשחקן הצעיר ביותר בתולדות הפרמייר ליג אשר מגיע ל-300 הופעות בליגה. ב-12 שנים במועדון הופיע בארי 441 פעמים במדי הקבוצה בכל המסגרות, בהן כבש 52 שערים.
ביוני 2009 עבר בארי למנצ'סטר סיטי תמורת סכום של 12 מיליון אירו. את שער הליגה הראשון במדי המועדון כבש נגד מנצ'סטר יונייטד ב-20 בספטמבר 2009.
ב-3 בספטמבר 2013 עבר בארי בהשאלה לאברטון האנגלית. ערך את הופעתו הבכורה בקבוצה בניצחון בית 1-0 נגד צ'לסי. הבקיע את שערו הראשון בקבוצה ב-19 באוקטובר 2013 נגד האל סיטי בניצחון 2-1. ב-8 ביולי 2014 שוחרר ממנצ'סטר סיטי וחתם באופן קבוע באברטון לשלוש שנים.
ב-15 באוגוסט 2017 חתם בארי לעונה אחת בווסט ברומיץ' אלביון.  ב-25 בספטמבר 2017 במשחק ליגה מול ארסנל, בארי הפך לשיאן ההופעות בפרמייר ליג עם 632 הופעות.  
בארי ערך את הופעת הבכורה שלו בנבחרת אנגליה במשחק הידידות נגד אוקראינה ב-31 במאי 2000 כאשר עלה כמחליף. הוא הופיע במדים הלאומיים 53 משחקים בהם כבש שלושה שערים.
יאפי

יאפי (באנגלית: Yuppie, קיצור עבור young urban professional) הוא ביטוי שהפך לשגור במהלך שנות ה-80 של המאה ה-20, ומתייחס לצעירים בשנות ה-20 וה-30 לחייהם, בני המעמד הבינוני-גבוה, תושביה של עיר גדולה, בעלי השכלה ומקצוע צווארון לבן או מקצוע חופשי.

היסטוריה

למרות שהמונח "יאפים" הופיע לראשונה בראשית שנות ה-80 של המאה ה-20, דיון על אנשי מקצוע צעירים ועירוניים התנהל כבר ב-1968, במאמר מדעי שפרסם פליקס קסלר. 
הסופר ג'וזף אפשטיין נחשב בטעות למי שטבע את המונח ב-1982, אולם המונח הופיע כבר במאי 1980 במגזין מקומי בשיקגו, במאמר עיתונאי של דן רוטנברג. המונח החל לצבור פופולריות בארצות הברית ב-1983, לאחר שבעל הטור בוב גרין עשה בו שימוש בטור שפרסם על הפעיל החברתי ג'רי רובין, ונתן לטור את הכותרת "מייפי ליאפי" ("From Yippie to Yuppie"). להפצה המהירה של המונח תרמו גם הספר "המדריך ליאפי" שיצא לאור בינואר 1983, והמועמדות של הסנטור גארי הארט, שזכה לכינוי "המועמד היאפי", לתפקיד נשיא ארצות הברית ב-1984. המגזין ניוזוויק הכתיר את 1984 כ"שנת היאפי", וציין שטווח המשכורות והמקצועות של היאפים מעורפל מבחינה דמוגרפית. 
במאמר שפורסם ב-Wall Street Journal ב-1985 הייתה התייחסות לתופעה שנקראה "רתיעת היאפים" ("yuppie backlash"), שבה אנשים שתואמים את הפרופיל הדמוגרפי של יאפים מגלים הסתייגות ורתיעה מתיוגם ככאלה. מאוחר יותר, ובמיוחד לאחר יום שני השחור ב-1987, קיבל המונח קונוטציה סוציו-אקונומית שלילית, שנודעת לו עד היום. ב-8 באפריל 1991 הכריז הטיים מגזין על מותו של היאפי, במודעת אבל מדומה שפרסם.
ארונה דינדאן

קריירה

בקיץ 2000 עבר מן המועדון המקומי איי.אס.אי.סי מימוסאס למועדון הבלגי אנדרלכט, בו זכה פעמיים באליפות בלגיה ב-2001 ו-2004 ופעמיים בסופרקאפ הבלגי ב-2000 ו-2001. בשנת 2003 זכה בשני פרסים חשובים: הנעל השחורה (השחקן ממוצא אפריקני הטוב ביותר בליגה הבלגית) ובנעל הזהב הבלגית (התואר של השחקן הטוב ביותר בליגה הבלגית). ביוני 2005 חתם ארונה על חוזה במועדון מהליגה הצרפתית הבכירה, לאנס. באוגוסט 2009 הושאל לפורטסמות' מהפרמייר ליג למשך שנה, עם אופציה לחתום במועדון בסיום תקופת ההשאלה שלו.
ב-24 במאי 2010 חתם לשלוש שנים בלחוויאה הקטרית, ובינואר 2012 הצטרף למועדון הקטרי אל-ע'ארפה. לאחר תקופת משחק קצרה בקבוצה חתם דינדאן על עסקה לשנה אחת באל-סייליאה ב-27 במאי 2012. אחרי מחצית עונה שוחרר והחל להתאמן בלידס יונייטד, וב-23 במרץ 2013 חתם בקריסטל פאלאס עד לסופה של עונת 2012/2013. הוא שוחרר לפני סופה, ללא הופעה בודדת במדי הקבוצה ועם ספקות לגבי מצבו הבריאותי.

נבחרת חוף השנהב

דינדאן שיחק גם במדי הנבחרת הלאומית של חוף השנהב. הוא שיחק בנבחרת במסגרת משחקי מונדיאל 2006, בהם כבש צמד שערים במשחק האחרון של הבית המוקדם מול נבחרת סרביה ומונטנגרו. קבוצתו חזרה מפיגור 2-0 וניצחה 3-2. למרות זאת, היא הודחה בשלב הבתים בעקבות הפסדים לארגנטינה והולנד.
שחק במדי הנבחרת הלאומית גם בטורניר גביע אפריקה לאומות, אותו נטש ב-22 בינואר 2006 בעקבות מותה של אחת מבנותיו התאומות. היה בסגלה גם בגביע אפריקה לאומות 2008 בגאנה. לאחר עונתו המוצלחת במדי פורטסמות' נקרא לשחק במדי נבחרת חוף השנהב במונדיאל 2010, ופתח בשניים ממשחקיה, מול ברזיל ומול פורטוגל.
ז'וזף סמסון

ביוגרפיה

נולד בשנת 1793 בסן-דני (Saint-Denis). היה מורה למשחק בקונסרבטוריון הלאומי הצרפתי למשחק
("Conservatoire national supérieur d'art dramatique"). בין תלמידיו הקרובים השחקנית היהודיה-צרפתיה הנודעת רחל פליקס ("ראשל"), עמה שמר על קשר הדוק לאורך השנים.
במשך 35 שנים שיחק ב"קומדי פראנסז" במחזות המפורסמים של הרפרטואר הצרפתי במאה ה-19. יצר קומדיות רבות, חלקן נחלו הצלחה רבה, ובהן "משפחת פואסון" ("la Famille Poisson").
מת בשנת 1891 ונקבר בבית הקברות של מונמארטר. אחד השבילים הראשיים של בית הקברות מונמארטר נושא את שמו.
בשנת 1898 פרסמה אלמנתו של סמסון את הספר "רחל ושמשון" ("Rachel et Samson"), על הקשר ההדוק שבין סמסון לשחקנית ראשל.
גרג גרונברג

ביוגרפיה

גרונברג נולד בלוס אנג'לס שבקליפורניה; בן לסנדי וגרי גרונברג ממוצא יהודי.
הבמאי ג'יי ג'יי אברהמס הוא אחד מחבריו הטובים ביותר והוא קיבל תפקידים חשובים בהפקותיו השונות. ב-1998 שיחק בסרט "ללא הגיון" בכיכוב של מרלון ויינס. 
גרונברג השתתף בסדרת הטלוויזיה "פליסיטי" בתור שון בלומברג (2002-1998). הוא השתתף בסדרה "זהות בדויה" בתור אריק וויאס (2006-2001). בין היתר, השתתף בסדרה קומית של רשת NBC.
בשנת 2004 גרונברג השתתף בפרק פיילוט של הסדרה "אבודים", כאשר גילם את הטייס סת' נוריס, אך הופעותיו בסדרה נחתכו בעריכה ונכללים רק ב-DVD של הסדרה.
בשנת 2006 החל לשחק בתפקיד ראשי בסדרת המדע הבדיוני "גיבורים". בסדרה הוא מגלם את מאט פארקמן (שוטר המסוגל לשמוע מחשבות של אנשים אחרים). בנוסף, הוא שיחק בתפקיד אורח בסדרה "האוס". לגרונברג היה תפקיד שולי בסרט "משימה בלתי אפשרית 3".
בשנת 2013 החל לגלם את ג'יני מורייאטי בסדרת הדרמה "הסקס של מאסטרס" בערוץ Showtime. ב-2014 שב לשחק בעונה השנייה.
בשנת 2015 שיחק בסרט האימה האנתולוגי "סיפורי ליל כל הקדושים", ושיחק בסרט "מלחמת הכוכבים - פרק 7: הכוח מתעורר" והתארח ל-2 פרקים בסדרה "מחשבות פליליות".

חיים אישיים

בשנת 1992 נישא לאילזבת' דון וורשאו, ולהם שלושה ילדים: בן, סם וג'ייק אשר חולה באפילפסיה. לכן גרונברג משתתף באירועים לתודעת המחלה ולמציאת תרופה בשבילה. בעבר הוא הצליח ליזום אירועים עם סלבריטאים כמו: פינק, דונלד טראמפ, ג'ניפר גארנר ועוד.
חיים טייטלבוים

ביוגרפיה

טייטלבוים נולד כבן זקונים לשרה ודוד בהונגריה. ב-1949 עלה לישראל לבדו, במסגרת עליית הנוער.
ב-1953 התגייס טייטלבוים לצה"ל, כלוחם בחטיבת גבעתי. בהמשך, סיים קורס קציני חי"ר, וקורס צניחה ולוחמה זעירה. הוא שירת בצה"ל במשך שלושים שנה, כשברובן שימש בתפקידי תחזוקה ביחידות שריון. במהלך שירותו סיים לימודי תואר ראשון במדעי החברה באוניברסיטת בר-אילן. בהמשך, היה ראש מחלקת התחזוקה באגף האפסנאות בדרגת אלוף-משנה, וסגן ראש אגף התכנון, בדרגת תת-אלוף.
לאחר שחרורו מצה"ל, ניהל טייטלבוים את מנהל האספקה והאחזקה בקופת חולים כללית, והיה סמנכ"ל בחברת ישקר. בהמשך הקים את המוסד הסיעודי "בית האלה", וכן חברה ברומניה לשירותי רפואת חרום. 
טייטלבוים הוביל את הקמת העמותה להנצחת מורשת חיל התחזוקה, ואת בניית אתר ההנצחה לחללי חיל התחזוקה. הוא שימש יושב ראש העמותה בשנים 1986–1995. 
טייטלבוים נפטר בשנת 2000, בגיל 65. הוא היה נשוי לביוכימאית דבורה טייטלבאום, ממפתחי התרופה קופקסון, ואב לשניים. בנם ובתם יזמו הקמת קרן לזכרם במסגרת מכון ויצמן למדע.
חלום עליכם

חלום עליכם הייתה תוכנית טלוויזיה ישראלית לילדים בהנחיית עוזי חיטמן. התוכנית החלה את שידורה בשנת 1993, עם תחילת שידורי ערוץ 2 המסחרי, בשידורי הזכיינית "רשת". בשנת 1998 הסתיימו צילומי התוכנית.
נושא התוכנית היה הגשמת חלומותיהם של ילדים ישראלים, שכתבו למערכת התוכנית על רצונם להגשים חלומות שונים. בכל תוכנית היה חיטמן מגשים את חלומם של שניים או שלושה מן הכותבים, ומשוחח באולפן עם הילד שחלומו התגשם. עם השנים נכנסה התוכנית לפנתיאון של תוכניות הילדים ורבים רואים בה קלאסיקה ישראלית. השיר שפתח את התוכנית ונשא את שמה, שהלחין וכתב חיטמן, זכה גם הוא להצלחה.
גוונים כהים

גוונים כהים היא להקת רוק שהוקמה בשנת 1990 בחולון על ידי יואב בראון וחברו לתיכון איתי בלטר.

היסטורית הלהקה

בתחילת דרכה השתתפה הלהקה באלבום האוסף "אינדי" של ספי כרמל שיצא בשנת 1991 (אלבום בו התגלתה לראשונה להקת זקני צפת) עם השיר "סערה" ("סערה סערה קחי אותי מכאן"). ב-1992, עם הרכב דומה, לקחה הלהקה חלק בדיסק האוסף השני של ספי כרמל עם גרסת כיסוי לשירו של דייוויד בואי "Rubber Band". בדיסק זה הופיעו אף שני שירים שבהם ניגן בלטר: "תצא מדעתי" ו"תתחתן איתי", שבוצעו על ידי כלילה שלמות (קים לילך מיכאל, שבעתיד תתפרסם כג'יגה מהצמד אנלוג פוסי) ולהקתה, שבלטר היה אחד מחבריה.
מאוחר יותר פרשה כהן והקימה עם ענבל פרלמוטר ויפעת נץ את להקת המכשפות, והיא הוחלפה על ידי אסף אורן על התופים.
הלהקה ניגנה עם גיטריסטים שונים: סיגל קלרמן (הייתה חברה בלהקת אורז ונינגה כגיטריסטית גם עם רמי פורטיס וברי סחרוף), גידי רז (ניגן אף הוא עם ברי סחרוף) וישי אמיר (אשר הקים את להקת אוליב). 
"גוונים כהים" הופיעה במועדונים שונים, ביניהם הפינגווין בסוף ימיו, רוקסן, ומועדון הלוגוס. כמו כן השתתפה בערב שירי שמוליק קראוס בפסטיבל ערד וביצעה גרסת כיסוי לשיר "בובה זהבה".
הלהקה הוציאה אלבום יחיד בשם "גוונים כהים", אשר הופק על ידי ניצן זעירא מנענע. עטיפת האלבום צולמה על ידי מי שהייתה אז צלמת בתחילת דרכה, אלינור קרוצ'י, אשר כיום מציגה בגלריות נחשבות ועובדת בניו יורק. מתוך האלבום יצאו הסינגלים "עוד פעם שיגעון" ו"לרוץ אל השמים". בלטו בו גם השירים "מלח במקום דבש", "המלאך שלי", "מי זה שם", "לאהוב" ו"האלים מעריצים". הקליפ של "לרוץ אל השמים" שודר בטלוויזיה פעמים רבות ומשך תשומת לב ציבורית עקב עיסוקו בהתאבדות (כמו כן, שירי האלבום עסקו במוות, כאב וטירוף), אך האלבום נכשל במכירות והלהקה התפרקה במהלך 1995.
חלק מחברי הלהקה המשיכו לעסוק במוזיקה לאחר הפירוק. ירונה כספי ניגנה ושרה בלהקה של ערן צור בתקופת האלבום עיוור בלב ים, ובשנת 2005 הוציאה את אלבום הסולו הראשון שלה: "תני לשתיקה לבעור". איתי בלטר הצטרף ללהקת ההופעות של עמיר לב והוציא שני אלבומי סולו: "השמש, הרוח, השד והים".
אנדרטת חטיבת אלכסנדרוני בלטרון

הקמה

האנדרטה תוכננה על ידי האדריכל יהודה יהב והוצבה במקום במאי 2004. 
אתר הזיכרון מורכב מלוח שיש עליו חקוקים פרטי הקרב, אנדרטה עליה כתובים שמות הנופלים וקיר פיסולי שבמרכזו פתח עגול ממנו אפשר לצפות על אזור הקרב. מעל הפתח נמצאת הכתובת "וְשַׂמְתִּים לִתְהִלָּה וּלְשֵׁם" (צפניה, ג', י"ט).
באנדרטה מונצחים 54 לוחמים מגדוד 32 של החטיבה, מהם 48 מפלוגה ב' וכן חבלנים שסופחו אליהם ממחלקת החבלה הגדודית.
בספטמבר 2016 הוצבה בסמוך אנדרטת מחנה המעצר בלטרון, שהיה באותו אזור.
חיבת ציון (כתב עת)

חיבת ציון הוא כתב עת אשר נוסד במאה ה-19 ופעילותו העיקרית התקיימה בדרום רוסיה.

היסטוריה

כתב העת יוסד כחלק מההתעוררות הלאומית והחברתית שחלה אצל יהודים ברוסיה ומחוצה לה בעקבות פרעות בעיירות, בערים ובכפרים בדרום רוסיה. הוא נועד לתת מענה לפגיעה בעיתונות היהודית הרוסית שאירעה בשל הפרעות, לעורר אצל יהודי רוסיה מודעות ציונית, ולמצוא פתרונות לבעיות רוחניות, מדיניות וכלכליות שהתעוררו בקרבם. קהל היעד העיקרי שלו היה משכילים ויושבי בתי מדרש.
כתב העת "חיבת ציון" תמך בעלייה לארץ ישראל, בתנועת חיבת ציון ובתנועה הציונית. התפרסמו בו תכנים מגוונים, ובהם ידיעות על יישוב ארץ ישראל, תכנים דתיים ומסורתיים (כגון הסברים מפורטים על מצוות ועל מנהגים שונים ביהדות), דיונים הקשורים בבעיות שונות של יהודי רוסיה, ודיווחים על הנעשה בקרב היהודים המפוזרים בעולם. כתב העת טיפח גם ספרות יהודית חדשה, ועסק בקידום מפעלי עזרה ליהודי רוסיה וארץ ישראל, כגון ייסוד חברה לנפגעי הרעב ברוסיה ובפולין בשנת 1867, או גיוס עזרה כלכלית למושבות בישראל.
צ'ופצ'יק (עיתון)

היסטוריה

במהלך השנים העיתון עבר גלגולים רבים והשתנה הפורמט בו הוא יוצא לאור. כיום צ'ופצ'יק מעוצב כמגזין. צ'ופצ'יק החל לפעול בשנות ה-90 המוקדמות, ועד שנת 2002 היה ביטאון שבועי לעדכונים ופרסומים בלבד. צ'ופצ'יק של אותם שנים היה חסר צבע ודל אמצעים.
לצד דפי המידע השבועיים התעורר הצורך בעיתון עם תוכן, כזה הנותן לסטודנטים במה לביטוי, בידור והעשרה. כך בתחילת שנות ה-90 יוסד העיתון "פנים" שהיה לירחון האגודה.
בשנת 2000 הופסקה פעילותו של הירחון ואילו צ'ופצ'יק במתכונתו הנוכחית המשיך לפעול. הסטודנטים מחו על כך שאין ברשותם במה הולמת ולגיטימית להביע את דעותיהם, אמונותיהם ועמדתם ואכן באפריל 2001 הצליחו לחדש את פעילות המגזין.
בשנת 2004 נולד ירחון חדש לאגודה אשר החליף את פנים - "קומקום". השם ניתן לעיתון מתוך הרצון לזהות את הירחון כחלק המשלים את צ'ופצ'יק. שילוב העיתונים היה משחק המילים "הצ'ופצ'יק של הקומקום".
בשנת 2002 התחיל הצ'ופצ'יק לגלות סימנים של מגזין והחלה להתעצב צורתו ועיצובו לצורתו המוכרת כיום: גודלו וצבעוניותו הפכו לסימן הזיהוי של מגזין הסטודנטים ומאפיינים אלו נשמרו על ידי העורך עד היום. העיתון החל לצאת בתדירות דו שבועית (ולא שבועון) ומלבד דפי המידע פרסם העיתון כתבות של סטודנטים. כך אט אט נבנתה מערכת העיתון ולא היה עוד צורך ב"קומקום" - הצ'ופצ'יק איגד בתוכו הן את המידע על הפעילויות הקרבות והן כתבות תוכן. נראה כי השילוב שאותו מנסה לשמר המגזין הוא בין התוכן הרציני והעיתונאי לבין התוכן הסטודנטיאלי המגזיני.
בתחילת שנת הלימודים תשע"ג שונה שם העיתון ל"בין השורות", בהדגשת האותיות ב' ו-ש', מתוך רצון לקרב בין הסטודנטים לבין הסביבה בה הם חיים, העיר באר שבע (אשר את שמה נהוג לקצר לראשי התיבות "ב"ש"). למען אותה מטרה נוספו לעיתון תכנים העוסקים בעיר ובמעורבות בכלל, וגיליונות של העיתון ניתן למצוא גם בבתי עסק ברחבי העיר.
בתחילת שנת הלימוד תשע"ד שונה השם חזרה לצ'ופצ'יק לאחר שסקר שערכה אגודת הסטודנטים הראה כי מרבית הסטודנטים העדיפו את השם הישן.
צ'ופצ'יק אמנם ממומן על ידי האגודה ושייך אליה, אך למגזין אוטונומיה עיתונאית מלאה. לעיתים רחוקות לאורך היסטורית המגזין נרשמו מתחים בין האגודה למגזין לאחר שזה האחרון ביקר את פעילות האגודה.
שנת זשג

שנת זשג היא אחת מארבעה עשר סוגי השנים בלוח העברי הקבוע. שנה מסוג זשג היא שנה המתחילה בשבת (ז), היא שלמה (ש) ועל כן יש 30 ימים גם בחשוון וגם בכסלו, וחג הפסח חל ביום שלישי (ג). שנה מסוג זשג היא שנה פשוטה (לא שנה מעוברת) ואורכה 355 ימים שבהם 51 שבתות.
שנת זשג היא מהשנים השכיחות בלוח העברי והיא מתרחשת בערך ב 13.7% מהשנים. לאחרונה הייתה שנת זשג בה'תש"ן, בה'תשס"ד, בה'תשס"ז ובה'תש"ע ותחול שוב בה'תשפ"ח, בה'תשצ"א ובה'תשצ"ד.
צביר גלקסיות

צביר גלקסיות  הוא אוסף של גלקסיות רבות אשר מוחזקות ביחד על ידי כוח כבידה משותף. צביר גלקסיות יכול להכיל בין מאות גלקסיות לבין אלפי גלקסיות. אוספים קטנים של גלקסיות שמכילים בין גלקסיות בודדות לבין עשרות גלקסיות נקראים קבוצת גלקסיות, אבל הגבול בין שני המונחים אינו חד.
צביר הגלקסיות הקרוב ביותר אל שביל החלב הוא צביר הבתולה שנמצא במרחק של כ-54 מיליון שנות אור. קוטרו של צביר הבתולה כ-10 מיליון שנות אור והוא מכיל למעלה מ-2,000 גלקסיות. צבירי גלקסיות נוטים להתקבץ אף הם בקבוצות המכונות צביר-על, כאשר צביר-על הבתולה מכיל את צביר הבתולה וכן צבירים נוספים כמו צביר התנור, וכן קבוצות גלקסיות וביניהן גם הקבוצה המקומית המכילה את שביל החלב.
הגלקסיות עצמן מהוות אחוזים בודדים ממסת הצבירים כאשר שאר המסה של הצביר היא גז חופשי שנמצא בתווך שבין הגלקסיות וחומר אפל שטיבו עדיין אינו ידוע. נראה שמרבית המסה של צבירי גלקסיות היא למעשה חומר אפל שקיומו מוסק ממדידות קינמטיות של מהירות התנועה של הגלקסיות בצביר, מטמפרטורת הגז החם (שממנה ניתן להסיק את מהירותו שנובעת מההשפעה הכבידתית של סך המסה בצביר) וכן ממדידות של עידוש כבידתי.
יחסי ברבדוס–טורקיה

סקירה כללית

בין ברבדוס לבין הרפובליקה הטורקית מתקיימים יחסים דיפלומטיים.
באוקטובר 2009 ביקר ראש ממשלת ברבדוס דייוויד תומפסון  יחד עם שר המדינה של ברבדוס דרסי בויס באיסטנבול שבטורקיה על מנת להשתתף בכינוס הבנק העולמי השנתי. בנובמבר 2010 ביקר השגריר הטורקי בוונצואלה בברבדוס על מנת להשתתף בחגיגות יום העצמאות ה-44 של המדינה.